આજની સુશિક્ષિત સ્ત્રીઓ સ્વાવલંબી બની છે. તેમને કોઈના ઉપર અવલંબન રાખીને જીવવાનું પસંદ નથી. એક સ્ત્રી તરીકે હું માનું છું કે સ્વાવલંબી બનવું અતિ મહત્ત્વનું છે, હા, પણ સ્વછંદી નહિ. સ્ત્રીઓએ પોતાની બુદ્ધિ અને વિચારશક્તિનો ઉપયોગ એવી રીતે કરવો જોઈએ કે જેથી કૌટુંબિક એકતા અને સુખ-શાંતિ જળવાઈ રહે, તે તેની પહેલી જવાબદારી છે. પોતાના ઘરની ચાર દીવાલો બની તેમાં હૂંફ અને લાગણીનું સર્જન કરવાની, જો આમ ના કરવામાં આવે તો ઘરભંગાણ થવાની શક્યતાઓ નકારી શકાતી નથી. એ કારણે જ સ્ત્રી ઘરની એકતા અને સુખ-શાંતિની પહેલી અને મજબૂત કડી છે.